
ŠVENTYBRASTIS: APIE VIZUALUMĄ IR SAKRALUMĄ
Nuo XIX a. antrosios pusės sklinda romantizuoti tekstai apie Šventýbrasčio kalvą ir upelę, užuominos apie buvusią alkavietę, todėl atmintį audriname ties Šventybrasčio ąžuolais pakriūtėje. Čia ieškoma 1863 metų sukilimo įprasminimo žymenų, keliaujama po apylinkes jau su mitologizuotu Česlovo Milošo vardu ir vos ne kaip su biblinių pamąstymų reikšmė̃s jo tekstais, intriguoja meilės ir netekties legendos apie Šventybrasčio Barborą (Česlovo Milošo romano „Isos slėnis“ Magdalenos prototipė), panevėžiais dairomasi regyklų Šventybrasčio kraštovaizdžio draustinyje, atrandami senojo trakto linkiai palei Nevėžio vingius, dar kitiems – tai tik viena trumpalaikė apžvalgos stotelė pakeliui į Krekenavą.

Kūrėjų akiratyje
Per amžius susisluoksniavo istorijos, kalbos, kultūros, reljefo ir gamtos pasaulis, nors neretai tenkinamės Šventybrasčio egzotikos doze. Šįkart išsamiau kreipkime dėmesį į Šventybrasčio pavadinimą ir jo raišką. Reikia aprėpti du elementus.
Leonas Potockis 1868 m. lenkiškai publikuotoje apybraižoje apie Nevėžį ir kaimynines apylinkes, komentuodamas Šventybrasčio vardą, jį išskyrė lietuvišku junginiu szwentas brodas.
Apie tai ir šių vietų augintinio Česlovo Milošo eilėraščio tekste įrašytas vardas lietuviškai ir lenkiška forma: w Świętobrości. / W Šventybrastis, u Świętego Brodu. Dar kitame eilėraštyje pastebi: ,,Žemai anapus medžių Upės šalis, anapus manęs ir sodybos / Miško šalis, dešinėje Šventosios Brastos šalis, kairėje – Kalvės ir Kelto.“

Kas šviesu ir šventa
Klasikinis pavadinimo kilmės aiškinimas yra siejamas su bendriniais žodžiais šventóji ir brastà, brãdas arba siūloma skaityti kaip šventõsios ir tikrinio daiktavardžio – upės vardo Brastà – jungtį. Liaudies etimologijoje vos ne chrestomatine Šventybrasčio klasika tapęs pasakojimas apie kunigą, važiavusį su Švč. Sakramentu ir nuskendusį Brastos upėje. Štai 1980 m. R. Blažytė užrašė: „Kunigas važiavo pas ligonį per upelio brastą ir prigėrė. Nuo to laiko vietovę pavadino Šventybrasčiu“ (Vardyno katalogas, Lietuvių kalbos institutas).Toks pasakojimų motyvas lygintinas su tapačiomis sakmėmis apie Šventosios upės vardo kilmę.
Daug kas kalba apie žodžių šveñtas, šventóji ir bendrašaknių švę̃sti, šveñtė, švéntinti, šventìkas, šventõrius prasmes, tačiau viskas lieka tarsi XIX a. antrosios pusės romantizuotose miglose, nes dorõs studijos apie Šventybrasčio senojo tikėjimo alką nėra (bet Šventybrasčio bažnyčios sakralinė dailė sulaukė rimtos Laimos Šinkūnaitės apybraižos). Bažnyčioje yra du akmeniniai cilindro formos indai švęstam vandeniui, vienas jų su apvalia įduba – galbūt mitologinis akmuo.

Anksčiau paminėtųjų žodžių apie šventumą reikšmių sampratą išplečia ir kitokią perskaitymo galimybę pateikia mitologas Dainius Razauskas. Šventas, švisti, švinta, šviesti, šviesa, šviesus, spindintis, švytėjimas... Apie tai aiškinantį D. Razausko tekstą bandau suglausti.
Galbūt pirmiausia vandens telkiniai (ežerai Šventas, Šventežeris, kelios Šventosios upės) buvę įvardinti pagal girių apsuptyje ryškią vandenų ypatybę – kai žodis šventas reiškė blizgantį, spindintį, švytintį vandens paviršių. Dėl šalia vandens telkinių buvusių mitinių ir religinių objektų bei kontekstų vėliau pirmykštės žodžio šventas prasmės kito ir nusistovėjo religinio šventumo sąvoka – „jos atšvaitas savaime krito ir ant šių vandenvardžių. Kitados pavadintų žodžiu, kuris nuo šiol jau žymi šventumą“.
Pripažįstama, kad dalis tokių vandenvardžių galėjo atsirasti ir dėl objektų religinio šventumo. Bet neabejojama semantiniu ryšiu tarp šventumo ir šviesos, spindesio.
Paklusus D. Razausko išsakytai minčiai, yra sampratos galimybė: gal ir upės vardo, brastos joje, Šventybrasčio pavadinimo prasmės kitusios nuo pirminio vizualiojo vandens paviršiaus (šveñtas ,,šviesus, spindintis, švytintis, blizgantis“) iki apeiginio, sakralinio (šventas) aspekto.
Šventumo reliktų ar raiškos vardyne reikėtų dairytis apylinkėse – Apytalaukyje, Zavišinėje, Bakainiuose, Burveliuose. Kalbininkas Kazimieras Būga mini Apytalaukio parapijoje buvus Nevėžio intaką Šventupỹs, kiti mini ties Apytalaukio ir Šėtos parapijos riba buvusią vietą Švenčiuliškis. Kolūkio „Pakelta velėna“ 1982 m. žemėlapiuose buvo žymėtas Alkupio (Šutenio) upelis tarp Šventybrasčio bažnyčios ir Kūjėnų kaimo žemių. Netolimose Beržų, Šlapaberžės apylinkėse XVIII a. antrojoje pusėje būta pavardės *Šventupys.



Nevėžio perkėla
Brastà – kairysis Nevėžio intakas, upelis įteka netoli Šventybrasčio bažnyčios, bene 5,8 km ilgio. Suprantamiau būtų, jei kalbėtume apie konkrečią Nevėžio vagos brastą ir ją vadintume kad ir Brasta. Sakykim, prie išskirtinės Nevėžio brastos įtekėjęs upelis, todėl tikriausiai ir Brasta šauktas. Štai kodėl Šventybrasčio pavadinimo neišsiaiškinsime be vandenvardžio.
„Lietuvių kalbos žodyne“ ties žodžiais brastà, brastas pateikiamas apibūdinimas ,,negili upės vieta, per kur galima perbristi, pervažiuoti; šlapias, klampus kelias; klampynė; klampi pieva“, bendrašakniai bradà, brãdas reiškia „didelis purvas, klampus kelias, šlapia vieta; upės seklesnė vieta, kur galima pervažiuoti brasta; upėje gilesnis lygus tarpas“. Glausčiau apie brastą – tai sekli vieta per upę; kartais sausumos kelio dalis, vedanti per upę. Tokių senųjų kelių pėdsakų ne viename mūsų krašto upelyje dar gali parodyti senbuviai gyventojai – gamtos vaikai ar skaitantieji žemės knygą.
Tyrėjai pastebi, kad kai kurie pavadinimai su dėmeniu brasta gali paliudyti buvusią senąją šalies komunikaciją, strategines, įtvirtintas vietas upėse – „kryžkeles“, „link kurių vesdavo daugelis kelių, o persikėlus per upę keliai vėl išsišakodavo tolesniais savo maršrutais“ (Tomas Čelkis). Sausumos ir vandens kelių sankirtose neretai kurtos turgavietės (Venantas Mačiekus).Tinkama Kėdainių iliustracija: kažkada penki Lietuvos keliai Kėdainiuose kryžiavosi prie Nevėžio brastos, ties kuria apie 1602 m. buvo pastatytas tiltas, buvo vienas Kėdainių turgų (Algirdas Juknevičius). Keliai per lygumas ėję Nevėžio, senųjų kelių žymes dar vietomis galima atsekti.
Kokiõs svarbos buvo ar kokių galių turėjusi upių santaka netoli šventvietės? Žmogaus protu aprėpiama prielaida: formuojantis gyvenvietei ties dabartiniu Šventybrasčiu, upių sandūroje, taip pat buvo ypatinga panašios paskirties vieta, turėjusi sakralinės (mitologinės, religinės) svarbos regionui ir (ar) strateginės (prekybinės, karinės) reikšmės valstybei.
Jau istorikai pabaksnos, kad vienas kelių Nevėžio pakrantėse ėjęs Krekenavos ir Upytės link. Gal per laikmečius ilgainiui sumenko Nevėžio perkėlos svarba, ties dvarvietėmis buvo apžvalgytos kitos Nevėžio brastos ar atsirado mechaniniai keltai-valtys (pavyzdžiui, Legmedės keltas, žinomas kaip Keltas iš Č. Milošo tekstų) ir tuo pačiu kito Šventybrasčio vardo dalies samprata.
Registruodamas Kėdainių regiono brastų ir jų atitikmenų vardus, neapseisiu be kraštovardžių sankaupos; pavadinimai gali nusakyti ne tik vandenų seklumą ar kelio tąsą, nes ir nuo artimiausios lokalizacijos kai kada priklausęs gamtinės ir sukultūrintos erdvės vardynas.
Kai kurios brastos įvardijamos bendrašakniu fiziografiniu žodžiu, todėl yra Brastà Surviliškio ir Gudžiūnų apylinkėse, kartais vartojamas sudėtinis pavadinimas – Eigulių brasta Obelies upėje (Kėdainiai). Toponimikos kloduose pastebimi įvairūs dariniai. Priesagos vedinys Brastẽlis – arimas Surviliškio apyl. Bet Pabrastỹs dirva Platinių k. (Kunioniai), Užbrasčiai miškas ir pieva Užvermenio ir Laukagalio k. (Truskava) – priešdėlių vediniai. Šeškãbrastis dešinysis Šušvės intakas Vailainių k. (Krakės), Vil̃brastis kalnas Josvainių apyl., Vilkbrastis brasta už Žiedupio žiočių į Šušvę (Kunioniai), galbūt Ámbrastis dvi pievos Krakių apyl. – tokie dvikamieniai dūriniai yra artimiausi Šventybrasčio kaimynai darybos požiūriu. Primintinos maudyklės ir brastos Nevėžyje ties Burveliais – Srõvis.
Toliau nevengiant išsamiau pasidairyti kraštovardžiuose, dar kyšotų ir kitų šaknų pavadinimai, kurie vienaip ar kitaip primintų apie brastas, grįstus kelius, sampilas vandeningose vietose ar netgi slaptus kelius. Reikėtų panirti į „Lietuvių kalbos žodyną“ ties žodžiais grįsti, grindžia, kūlgrinda, medgrinda, žemgrinda, kamša, tilė, tiltas, prisimintume slavizmus brukas, grebla, grobla ir jų atspindžius vardyne.

Brastos sinonimai
Jau bene aštuonis dešimtmečius raštuose ir žemėlapiuose yra ir Brastos upelio sinoniminis sudėtinis vardas – Šveñto Jõno ùpė, Šveñto Jõno upẽlis. XX a. ketvirtojo dešimtmečio Lietuvos vardyno anketose (Lietuvių kalbos institute) rastas Šv. Jono upelis, kuris teka Kūjėnų ir Šventybrasčio kaimų siena, „jo ištakos pradžia yra Bučionių k. pievose ir įteka į Nevėžio upę ties Šventybrasčiu“, „vasarą išdžiūsta, nežuvingas“. Galbūt su tuo susijusi ir 4 ha pieva Jasiukupis Kūjėnų vakaruose. Prie Kūjėnų esančiame Būdų kaimo žemėse užrašyta 15 ha Šv. Jono bala, neišdžiūstama, klampi.
Apie pavadinimo kontekstus daugiau duomenų neaptikau, tačiau tikėtina prie ar netoli upės stovėjus kryžių ar koplytstulpį su šventojo Jono skulptūra ar prie medžio buvo prikaltas kryžius ar koplytėlė, galbūt kažkada būta ir tam tikrų šventojo kulto apraiškų. Apie tokią tradiciją paliudija ir netolimi kaimynai XX a. ketvirtajame dešimtmetyje: Šventas Jonas stovylėlė Barinės kaimo (netoli Daniliškio k.) šiauriniame gale; 2 ha Šv. Jono pieva Bublių dvare (Aristavos apyl.).
Prie Joniškio rajono mikrotoponimų Šv. Jono brasta ar Šv. Jono griovys yra paminėta čia buvus koplystulpį su šv. Jono statulėle ar šv. Jono koplytėlę; ties įrašu apie Švento Jono intaką Tauragės krašte irgi kalbama apie šv. Jonui skirtą koplytėlę; Beržoro ežere (Platelių apyl.) viena sala vadinta Šv. Jono kalnu, nes čia užsimušęs Jonas, buvo pastatytas kryžius (pagal Vardyno kartoteką). Upelių tokiais vardais yra ir Kėdainių krašte, ir visoje Lietuvoje. Šventojo Jono, Jonelio vardu pavadinami ir kryžiai, kapai, kalnai, balos, ežero įlankos, salos, miškeliai, dirvos, daubos, versmės, šuliniai ir šaltiniai (esą stebuklingas vanduo), ąžuolai, beržai, akmenys ir panašiai. Retsykiais tokie objektai siejami su šventaisiais Jurgiu, Juozapu, Martynu, Morkumi, Petru ar Roku.
1935 m. anketose užrašytas upelis Mỹžupis, tekantis rytine Šventybrasčio puse, Nevėžio intakas ties bažnytkaimiu. Tai gali būti sinoniminis Brastos ir Švento Jono upės atitikmuo, 1970 ir 1981 m. kalbos leidiniuose paliudytas kaip Mižupė̃lis. Upėvardis sietinas su bendriniais žodžiais mỹžti „leisti šlapimą, šlapintis; čiurkšle tekėti, bėgti, švirkšti“, mìžas „kas myža“, mìžnius, mìžius „kas mižčioja ar myžčioja“. Dėmesys kreiptinas į ypatybę, kylančią iš veiksmo (čiurkšle tekėti, bėgti). Pagal reikšmę tai būtų nedidelės upės vardas, tokią prasmę paliudija *Mižupio vardu (na ruczaju Mizupis, mały i szczupły) 1784 m. minimas menkos ir mažos vagos upelis ties Aristavos dvaru.

Kalbinio mito link
1980 m. užrašyta, kad Šventybrastis neoficialiai skirstytas į dvi dalis – vieną dalį vadino Užkuriaĩ („ten visi buvo užkuriai“), o kitą – Žỹdai („prie karčemos gyveno žydai“). Tai gali būti XX amžiaus pirmosios pusės paliudijimas.
Netoli Šventybrasčio į Kalnaberžės pusę buvo gyvenamoji vieta *Mikiškiai, ji XVIII a. pabaigos aktuose užrašyta epizodiškai, 1795 m. pasitaikė ir sudėtinė forma Mikiškiai arba Šventybrastis (Mikiſzki seu Szwętybrośći).

Šventybrasčio varde yra ne tik mitinis, religinis klodas, bet ir šviesios vandens tėkmės įspūdis. Todėl Šventybrasčio pavadinimą galima perskaityti – šviesì brastà, spindinti Brastà arba šventóji brastà, šventòji Brastà.
Kaip belinksniuosime, visada nuosekliai kirčiuojamas tas pats dūrinio skiemuo Šventýbrastis.
Nusakant asmenų pavadinimus pagal gyvenamąją, kilties ar priklausymą vietai, bene 85-erius metus vyrauja šventybrastiẽtis ir tik retkarčiais kyšteli šventybrastìškis, nors abu priesaginiai vediniai yra geri.

Dairomės Šventybrasčio pasaulyje. Nevėžio („neskubios tėkmės upės“) ir Brastos sandūra, upių santakoje išsitenka pavienės sodybos ir vientisi žmonių gyvenimai, alkas ir Dievo namai su varpine bei kapinėmis, kalvos papėdėse dangun stiepiasi ąžuolai ir į žemumas panyra keli istorijai skirti paminklai. Žemė ir vanduo, kalva, medžiai ir žmonės, kalba ir vardynas, dabartis ir istorija, horizontalės ir vertikalės, žemiškoji buitis ir amžinybės būtis. Koks tos gausos erdvėje ir laike santykis? Darna. Kaip nedalomas vienis. Taip iš dalies irgi kuriame kalbinį Šventybrasčio mitą. 

Rytas Tamašauskas

